(1)

Prilog VI. (dio-ARA) mijenja se kako slijedi: (a) u točki ARA.GEN.125 dodaje se sljedeća podtočka (c): „(c) Nadležno tijelo države članice što prije obavještava Agenciju o informacijama važnima za sigurnost koje proizlaze iz izvješća o informacijskoj sigurnosti koje je zaprimilo u skladu s točkom IS.I.OR.230 Priloga II. (dio IS.I.OR) Provedbenoj uredbi (EU) 2023/203.”; (b) iza točke ARA.GEN.135 umeće se sljedeća točka ARA.GEN.135A: „ARA.GEN.135A Neposredna reakcija na incident ili ranjivost povezanu s informacijskom sigurnošću koja utječe na sigurnost zračnog prometa (a) Nadležno tijelo uspostavlja sustav za primjereno prikupljanje, analizu i širenje informacija o incidentima i ranjivostima povezanima s informacijskom sigurnošću koji bi mogli utjecati na sigurnost zračnog prometa i o kojima izvješćuju organizacije. To se provodi u koordinaciji s drugim relevantnim tijelima koja su odgovorna za informacijsku sigurnost ili kibersigurnost u državi članici kako bi se poboljšale koordinacija i usklađenost sustava izvješćivanja. (b) Agencija uspostavlja sustav za primjerenu analizu svih relevantnih informacija važnih za sigurnost koje zaprimi u skladu s točkom ARA.GEN.125 podtočkom (c) i bez nepotrebne odgode dostavlja državama članicama i Komisiji sve informacije, uključujući preporuke ili korektivne mjere koje se trebaju poduzeti, potrebne za pravodobnu reakciju na incident ili ranjivost povezanu s informacijskom sigurnošću koja bi mogla utjecati na sigurnost zračnog prometa i koja uključuje proizvode, dijelove, neugrađenu opremu, osobe ili organizacije podložne Uredbi (EU) 2018/1139 i njezinim delegiranim i provedbenim aktima. (c) Nakon što zaprimi informacije iz podtočaka (a) i (b), nadležno tijelo poduzima prikladne mjere kako bi ispravno pristupilo mogućem utjecaju incidenta ili ranjivosti povezane s informacijskom sigurnošću na sigurnost zračnog prometa. (d) O mjerama poduzetima u skladu s podtočkom (c) odmah se obavješćuju sve osobe ili organizacije koje moraju postupiti u skladu s tim mjerama na temelju Uredbe (EU) 2018/1139 i njezinih delegiranih i provedbenih akata. Nadležno tijelo države članice o tim mjerama također obavješćuje Agenciju i, ako je potrebno zajedničko djelovanje, nadležna tijela drugih predmetnih država članica.”; (c) u točki ARA.GEN.200 dodaje se sljedeća podtočka (e): „(e) Uz zahtjeve iz podtočke (a) sustav upravljanja koji uspostavlja i održava nadležno tijelo mora biti usklađen s Prilogom I. (dio IS.AR) Provedbenoj uredbi (EU) 2023/203 kako bi se osiguralo pravilno upravljanje rizicima za informacijsku sigurnost koji mogu utjecati na sigurnost zračnog prometa.”; (d) točka ARA.GEN.205 mijenja se kako slijedi: i. naslov se zamjenjuje sljedećim: „ARA.GEN.205 Dodjeljivanje zadataka”; ii. dodaje se sljedeća podtočka (c): „(c) U vezi s certifikacijom i nadzorom usklađenosti organizacije s točkom ORA.GEN.200A nadležno tijelo može dodijeliti zadatke kvalificiranim subjektima u skladu s podtočkom (a) ili bilo kojem relevantnom tijelu koje je odgovorno za informacijsku sigurnost ili kibersigurnost u državi članici. Pri dodjeljivanju zadataka nadležno tijelo osigurava: (1) da kvalificirani subjekt ili relevantno tijelo koordinira i uzima u obzir sve aspekte povezane sa sigurnosti zračnog prometa; (2) da su rezultati aktivnosti certifikacije i nadzora koje obavlja kvalificirani subjekt ili relevantno tijelo uključeni u opće spise organizacije o certifikaciji i nadzoru; (3) da njegov vlastiti sustav upravljanja informacijskom sigurnošću uspostavljen u skladu s točkom ARA.GEN.200 podtočkom (e) obuhvaća sve zadatke certifikacije i kontinuiranog nadzora koji se obavljaju u njegovo ime.”; (e) u točki ARA.GEN.300 dodaje se sljedeća podtočka (g): „(g) U vezi s certifikacijom i nadzorom usklađenosti organizacije s točkom ORA.GEN.200A nadležno tijelo, uz usklađivanje s točkama od (a) do (f), preispituje sva odobrenja izdana na temelju točke IS.I.OR.200 podtočke (e) ove Uredbe ili točke IS.D.OR.200 podtočke (e) Delegirane uredbe (EU) 2022/1645 nakon primjenjivog ciklusa nadzora sigurnosti i kad god se provedu promjene u opsegu rada organizacije.”; (f) iza točke ARA.GEN.330 umeće se sljedeća točka ARA.GEN.330A: „ARA.GEN.330A Promjene sustava upravljanja informacijskom sigurnošću (a) U vezi s promjenama kojima se upravlja i o kojima se obavješćuje nadležno tijelo u skladu s postupkom iz točke IS.I.OR.255 podtočke (a) Priloga II. (dio IS.I.OR) Provedbenoj uredbi (EU) 2023/203 nadležno tijelo uključuje preispitivanje tih promjena u svoj kontinuirani nadzor u skladu s načelima utvrđenima u točki ARA.GEN.300. Ako se utvrdi bilo kakva neusklađenost, nadležno tijelo o tome obavješćuje organizaciju, zahtijeva daljnje promjene i postupa u skladu s točkom ARA.GEN.350. (b) U vezi s drugim promjenama za koje je potreban zahtjev za odobrenje u skladu s točkom IS.I.OR.255 podtočkom (b) Priloga II. (dio IS.I.OR) Provedbenoj uredbi (EU) 2023/203: (1) nakon što zaprimi zahtjev za promjenu, nadležno tijelo provjerava usklađenost organizacije s primjenjivim zahtjevima prije izdavanja odobrenja; (2) nadležno tijelo utvrđuje uvjete pod kojima organizacija može raditi tijekom provedbe promjene; (3) ako utvrdi da organizacija ispunjava primjenjive zahtjeve, nadležno tijelo odobrava promjenu.”;